Inentingsgeriewe: Onsekerheid oor stand van gereedheidDie eerste besending Pfizer-entstowwe het Maandagoggend by OR Tambo Internasionale Lughawe aangekom (Foto: GCIS) Die DA doen ŉ beroep op dr. Zweli Mkhize, die minister van gesondheid, om dringend die land in te lig oor die stand van gereedheid van Suid-Afrika se inentingsgeriewe. Siviwe Gwarube, die DA se skaduminister van gesondheid, het gesê ná die DA se oorsigtelike toer van inentingspersele landswyd om die gereedheidsvlakke te bepaal, is die DA baie besorg oor die gebrek aan inentingspersele wat direk met groter hospitale verbind is. “Soos wat sake tans staan, sal talle primêre gesondheidsorgfasiliteite nie ten volle gereed wees wanneer die tweede fase van die inentingsveldtog op 17 Mei veronderstel is om te begin nie.” Die DA het tot dusver die fasiliteite in KwaZulu-Natal, Oos-Kaap en Gauteng besoek. Die inspeksies het die volgende kwessies uitgelig: “Hierdie gebreke onthul die groot waarskynlikheid dat die fasiliteite oorweldig kan word sodra die tweede fase van die inentingsveldtog begin, veral indien die land al hoe nader beweeg aan ŉ derde vlaag infeksies,” het Gwarube bygevoeg. “Die ander moontlikheid is dat ons ongelooflike swak reaksie kan kry vir mense wat die entstof wil ontvang, weens ŉ gebrek aan bewusmakingsveldtogte onder talle gemeenskappe. Dit is hoekom ŉ omvattende bewusmakingsveldtog absoluut noodsaaklik is – terwyl daar net twee weke oor is voor die tweede fase moet begin.” Gwarube sê met die moontlikheid van ŉ derde golf Covid-19-infeksies wat dreig, kan die regering nie bekostig om ŉ gemors te maak van dié entstofprogram nie. “Ons moet seker maak dat ons ons eendjies in ŉ ry kry voor die middel van Mei. Dit is hoekom die DA sal voortgaan met sy toer deur die land sodat ons alarm kan maak oor probleme nog voor dit plaasvind. Lewens en mense se bestaan hang daarvan af.”